proxectonos/corpus_dominio_legal_administrativo_tmp huggingface dataset:
EXTRACTO da Orde do 14 de abril de 2023 pola que se establecen as bases reguladoras para a concesión, en réxime de concorrencia competitiva, das subvencións para o fomento da comercialización da artesanía galega e se convocan para o ano 2023 (código de procedemento IN201G).
Vicepresidencia Primeira e Consellería de Economía, Industria e Innovación — III. Outras disposicións — 28/04/2023

BDNS (Identif.): 689963.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.go.es/bdnstrans/index).
Primeiro. Beneficiarias/os
Persoas físicas ou xurídicas, comunidades de bens ou calquera outro tipo de unidade económica ou patrimonio separado sen personalidade xurídica, legalmente constituídos e que, en todo caso, cumpran ademais os seguintes requisitos:
1. Titulares de obradoiros artesanais, xa sexan persoas físicas ou xurídicas e comunidades de bens, inscritos no Rexistro Xeral de Artesanía de Galicia. No caso de novos obradoiros, poderán solicitar a inscrición en dito rexistro ata o último día de prazo establecido para a presentación da solicitude de subvención.
2. Asociacións profesionais e empresariais de artesás/áns de Galicia legalmente constituídas das cales cando menos o 90 % dos seus membros, cun mínimo de 10, figuren inscritos na Sección Segunda (obradoiros artesáns) do Rexistro Xeral de Artesanía de Galicia.
3. Concellos da Comunidade Autónoma de Galicia. Os concellos deberán cumprir co deber de remisión das contas xerais de cada exercicio ao Consello de Contas, nos termos previstos no artigo 4 do Decreto 139/2011, do 6 de outubro, polo que se regulan especialidades nas subvencións ás entidades locais galegas.
Segundo. Obxecto
As subvencións reguladas por estas bases teñen por obxecto o fomento da comercialización da artesanía galega. As ditas actuacións deberán estar realizadas e efectivamente pagadas desde o 1 de xaneiro de 2023 ata a data límite de xustificación establecida no artigo 21. Así mesmo, excepcionalmente considéranse subvencionables os gastos efectuados desde o 1 de novembro ata o 31 de decembro de 2022 derivados da organización e participación en feiras do período do Nadal 2022/23, así como os gastos efectuados no ano 2022 para o pagamento da súa reserva.
Terceiro. Bases reguladoras
Publícanse conxuntamente coa convocatoria.
Cuarto. Importe
Destínase un total de 265.000,00 € das aplicacións orzamentarias seguintes:
Quinto. Prazo de presentación de solicitudes
O prazo para presentar as solicitudes será dun mes contado a partir do día seguinte ao da publicación desta orde no Diario Oficial de Galicia.
Santiago de Compostela, 14 de abril de 2023
RESOLUCIÓN do 25 de abril de 2023, da Secretaría Xeral da Emigración, pola que se amplía o prazo de presentación de solicitudes da Resolución do 22 de marzo de 2023, pola que se regulan e se convocan as subvencións do Programa de axudas económicas individuais para persoas residentes no exterior para o ano 2023 (código de procedemento PR925A).
Presidencia da Xunta de Galicia — III. Outras disposicións — 28/04/2023

Mediante a Resolución do 22 de marzo de 2023 (DOG núm. 64, do 31 de marzo) reguláronse e convocáronse as subvencións do Programa de axudas económicas individuais para residentes no exterior durante o ano 2023.
No artigo 8 da devandita resolución establécese un prazo de 30 días naturais, contados a partir do día seguinte ao da publicación da resolución no Diario Oficial de Galicia, para a presentación de solicitudes, prazo que remata o vindeiro día 2 de maio.
As especiais circunstancias sociopolíticas e económicas concorrentes actualmente nos países onde residen a maioría das persoas da colectividade galega no exterior, agravadas ultimamente pola escaseza de combustible especialmente en Cuba e Venezuela, estánlles provocando grandes dificultades a esas persoas para poder reuniren a documentación necesaria e desprazarse ás entidades colaboradoras habilitadas para a presentación electrónica das súas solicitudes.
En consecuencia, tendo en conta esas circunstancias, a finalidade asistencial deste programa e as persoas a que se dirixe, resulta aconsellable ampliar o prazo de presentación de solicitudes, o cal non prexudica dereitos de terceiros.
Con carácter xeral, o artigo 32 da Lei 39/2015, do 1 de outubro, do procedemento administrativo común das administracións públicas (LPACAP), prevé a posibilidade de que a Administración poida conceder unha ampliación dos prazos establecidos se as circunstancias o aconsellan e con iso non se prexudican dereitos de terceiros, por un período que non exceda a metade destes. Os acordos sobre a ampliación non serán susceptibles de recurso.
Por todo o cal, de conformidade co disposto no artigo 32 da LPACAP e co resto da normativa aplicable,
Artigo único. Ampliación do prazo de presentación de solicitudes
Ampliar o prazo de presentación de solicitudes previsto no artigo 8 da Resolución do 22 de marzo de 2023, pola que se regulan e se convocan as subvencións do Programa de axudas económicas individuais para residentes no exterior durante o ano 2023, ata o 12 de maio de 2023, incluído.
Santiago de Compostela, 25 de abril de 2023
EXTRACTO da Resolución do 25 de abril de 2023, da Secretaría Xeral da Emigración, pola que se amplía o prazo de presentación de solicitudes da Resolución do 22 de marzo de 2023, pola que se regulan e se convocan as subvencións do Programa de axudas económicas individuais para persoas residentes no exterior para o ano 2023 (código de procedemento PR925A).
Presidencia da Xunta de Galicia — III. Outras disposicións — 28/04/2023

BDNS (Identif.): 683853.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Modificación do prazo de presentación de solicitudes
Modifícase o prazo de presentación de solicitudes ata o 12 de maio de 2023, incluído, polo que resulta ampliado o prazo regulado no artigo 8 das bases reguladoras da citada resolución.
Santiago de Compostela, 25 de abril de 2023
ORDE do 20 de abril de 2023 pola que se modifica a composición do Consello Social da Universidade de Santiago de Compostela.
Consellería de Cultura, Educación, Formación Profesional e Universidades — II. Autoridades e persoal — 02/05/2023

Mediante a Resolución do 14 de xuño de 2021 fíxose pública a composición dos consellos sociais das universidades do Sistema universitario de Galicia.
A Lei 6/2013, do 13 de xuño, do Sistema universitario de Galicia, establece que o Consello Social estará integrado por un máximo de trinta e unha persoas membros.
O artigo 77.2 da citada Lei 6/2013, do 13 de xuño, establece que son membros natos do Consello Social o/a reitor/a da universidade, o/a secretario/a xeral e o/a xerente da universidade. Así mesmo, serán membros un profesor ou profesora, un ou unha estudante e un ou unha representante do persoal de administración e servizos, elixidos e elixidas polo Consello de Goberno da universidade entre os seus membros na forma que determinen os seus estatutos.
A condición de persoa membro do Consello Social adquírese unha vez cumpridos os requisitos de designación, nomeamento e publicación no Diario Oficial de Galicia, e produce efectos a partir desa data.
Con data do 17 de abril de 2023, a presidenta do Consello Social da Universidade de Santiago de Compostela comunica á Consellería de Cultura, Educación, Formación Profesional e Universidades que o Consello de Goberno da Universidade de Santiago de Compostela, reunido o 30 de marzo de 2023, designou como representante do persoal de administración e servizos no Consello Social de Santiago de Compostela a Juan Oreiro Formoso en substitución de Minia García Angulo.
De acordo co establecido no artigo 78 da citada Lei 6/2013, do 13 de xuño, xúntase declaración xurada de compatibilidade do novo membro do Consello Social.
O artigo 77.4 da citada Lei 6/2013, do 13 de xuño, establece que os acordos de designación de membros do Consello Social lle serán comunicados á persoa titular da consellería competente en materia de universidades, quen procederá ao seu nomeamento mediante orde da súa consellería.
Por todo iso,
Artigo único
Nomear a Juan Oreiro Formoso, como representante do persoal de administración e servizos, no Consello Social da Universidade de Santiago de Compostela, en substitución de Minia García Angulo, polo tempo restante de mandato.
Disposición derradeira única
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 20 de abril de 2023
EXTRACTO da Resolución do 21 de abril de 2023 pola que se establecen as bases reguladoras das axudas para programas de calidade desenvolvidos por consellos reguladores de denominacións de calidade agroalimentarias e se convocan para 2023 (código de procedemento MR302B).
Axencia Galega da Calidade Alimentaria — III. Outras disposicións — 03/05/2023

BDNS (Identif.): 690760.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións (http://www.pap.minhap.gob.es/bdnstrans/index).
Primeiro. Beneficiarios
Poderán ser beneficiarios destas axudas os consellos reguladores das distintas denominacións de calidade agroalimentaria existentes no ámbito da Comunidade Autónoma de Galicia sempre que non incorran nalgunha das prohibicións do artigo 10.2 da Lei 9/2007, do 13 de xuño, de subvencións de Galicia. Ademais, os beneficiarios deberán cumprir os requisitos do Regulamento (UE) nº 1407/2013 da Comisión, do 18 de decembro de 2013, relativo á aplicación dos artigos 107 e 108 do Tratado de funcionamento da Unión Europea ás axudas de minimis.
Segundo. Obxecto
Esta resolución ten por obxecto establecer as bases reguladoras das axudas que, en réxime de concorrencia polo sistema de rateo, vai conceder a Axencia Galega da Calidade Alimentaria para actuacións relacionadas coa implantación e desenvolvemento de programas de mellora e control da calidade e da orixe dos produtos agroalimentarios galegos amparados por algunha denominación xeográfica de calidade das reguladas no capítulo II do título III da Lei 2/2005, do 18 de febreiro, ou acollidos á produción ecolóxica, así como efectuar a convocatoria para o ano 2023.
Terceiro. Bases reguladoras
Resolución do 21 de abril de 2023 pola que se establecen as bases reguladoras das axudas para programas de calidade desenvolvidos por consellos reguladores de denominacións de calidade agroalimentarias e se convocan para 2023 (código de procedemento MR302B).
Cuarto. Importe
1. Para a concesión destas subvencións resulta de aplicación o disposto no Regulamento (UE) nº 1407/2013 da Comisión, do 18 de decembro de 2013, relativo á aplicación dos artigos 107 e 108 do Tratado de funcionamento da Unión Europea ás axudas de minimis.
2. A subvención asignada para cada programa poderá acadar como máximo o 50 % do importe da actividade subvencionable.
3. A dotación orzamentaria da convocatoria é de trescentos corenta mil euros (340.000 €).
Quinto. Prazo de presentación de solicitudes
O prazo de presentación de solicitudes será dun mes contado desde o día seguinte ao da publicación da resolución no Diario Oficial de Galicia.
Santiago de Compostela, 21 de abril de 2023
ORDE do 21 de abril de 2023 pola que se modifica a autorización do centro privado de educación especial Aceesca do Porriño.
Consellería de Cultura, Educación, Formación Profesional e Universidades — III. Outras disposicións — 03/05/2023

A persoa representante da titularidade do centro privado de educación especial (CEEPR) Aceesca, do Porriño, solicita a ampliación de 1 unidade de educación especial.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias, e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Artigo 1. Modificación da autorización
Modificar a autorización do CEEPR Aceesca, e ampliar 1 unidade de educación especial, quedando o centro configurado como se sinala a seguir:
Artigo 2. Inicio da actividade
Para a posta en funcionamento da unidade que se autoriza, a Xefatura Territorial da Consellería de Cultura, Educación, Formación Profesional e Universidades de Pontevedra, logo do informe do Servizo Territorial de Inspección Educativa, aprobará expresamente a relación de persoal que impartirá docencia.
Artigo 3. Inscrición no Rexistro de Centros
Esta orde dará lugar á correspondente inscrición no Rexistro de Centros da Comunidade Autónoma de Galicia.
Artigo 4. Revisión da autorización
O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Disposición derradeira primeira. Recursos
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no Diario Oficial de Galicia, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de abril de 2023
RESOLUCIÓN do 19 de abril de 2023 pola que se notifican as resolucións do presidente do Fondo Español de Garantía Agraria relativas á asignación de dereitos de pagamento básico da reserva nacional da campaña 2022 e complementaria da campaña 2020.
Fondo Galego de Garantía Agraria — III. Outras disposicións — 03/05/2023

Para os efectos de establecer en Galicia o procedemento de solicitude para a asignación de dereitos de pagamento básico procedentes da reserva nacional da campaña 2022, no marco establecido polo Real decreto 1076/2014, do 19 de decembro, sobre asignación de dereitos do réxime de pagamento básico da política agraria común, publicouse a Orde da Consellería do Medio Rural, do 21 de xaneiro de 2022, pola que se regula a aplicación dos pagamentos directos á agricultura e á gandaría e das axudas ao desenvolvemento rural suxeitas ao Sistema integrado de xestión e control.
O Fondo Galego de Garantía Agraria (Fogga), con base no disposto nos artigos 23 a 27 do Real decreto 1076/2014, tramitou e informou sobre as solicitudes de acceso á reserva nacional, e deu traslado dos expedientes á persoa titular da Presidencia do Fondo Español de Garantía Agraria (FEGA) para a súa resolución.
De acordo co disposto no artigo 27.1 do devandito Real decreto 1076/2014, a persoa titular da Presidencia do FEGA comunicou ao Fogga, para a súa notificación ás persoas solicitantes, a resolución sobre a asignación de solicitudes de dereitos de pagamento básico da reserva nacional.
Conforme co anterior, esta dirección
Primeiro. Facer pública e notificar na páxina web do Fogga (https://fogga.xunta.gal/gl/pac/consultas_pac/dereitos_de_pagamento_basico) a resolución da persoa titular da Presidencia do FEGA de asignación de dereitos de pagamento básico da reserva nacional da campaña 2022 e a notificación das resolucións denegatorias pendentes da campaña 2020.
Segundo. Contra a resolución da persoa titular da Presidencia do FEGA, as persoas interesadas poderán interpoñer recurso de alzada ante a persoa titular do Ministerio de Agricultura, Pesca e Alimentación, no prazo dun mes contado desde o día seguinte ao da publicación desta notificación no
Diario Oficial de Galicia
.
Santiago de Compostela, 19 de abril de 2023
RESOLUCIÓN do 21 de abril de 2023, da Secretaría Xeral Técnica da Consellería de Infraestruturas e Mobilidade, pola que dá publicidade á encomenda de xestión de carácter técnico á Axencia Galega de Infraestruturas para a supervisión do proxecto da obra da terminal de autobuses integrada na estación intermodal de Lugo, cofinanciada nun 80 % polo Fondo Europeo de Desenvolvemento Rexional no marco do programa operativo Feder Galicia 2014-2020.
Consellería de Infraestruturas e Mobilidade — III. Outras disposicións — 03/05/2023

De conformidade cos artigos 8 e 9 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, dáse publicidade á encomenda de xestión de carácter técnico da Consellería de Infraestruturas e Mobilidade á Axencia Galega de Infraestruturas para a supervisión do proxecto da obra da terminal de autobuses integrada na estación intermodal de Lugo, cofinanciada nun 80 % polo Fondo Europeo de Desenvolvemento Rexional no marco do programa operativo Feder Galicia 2014-2020, que ten as seguintes características:
1. Obxecto: esta encomenda terá por obxecto a elaboración dun informe técnico co fin de verificar que se tiveron en conta as disposicións xerais de carácter legal ou regulamentario, así como a normativa técnica que resulten de aplicación para o proxecto. Os ditos documentos serán emitidos por persoal técnico cualificado da AXI.
2. Natureza e alcance da xestión encomendada: esta encomenda ten natureza intersubxectiva ao seren a Consellería de Infraestruturas e Mobilidade e a AXI órganos pertencentes á mesma consellería con personalidade xurídica propia.
3. Prazo de vixencia: a presente encomenda terá a duración estritamente necesaria para a elaboración do referido informe técnico de supervisión anteriormente sinalado e concluirá coa entrega deste.
4. Supostos de finalización anticipada: por incumprimento total ou parcial dalgunha das partes ou por mutuo acordo.
5. Taxas: a encomenda non liquidará ningunha taxa a favor da AXI en concepto de custo polos servizos que preste en desenvolvemento desta.
Santiago de Compostela, 21 de abril de 2023
CORRECCIÓN DE ERROS. Orde do 13 de abril de 2023 pola que se establecen as bases reguladoras para a concesión de subvencións, en réxime de concorrencia competitiva, a clubs deportivos galegos que na tempada 2022/2023 ou 2023 conten con licenzas de deportistas con discapacidade, para a adquisición de equipamentos deportivos para deporte adaptado, incluído no Plan de promoción da igualdade no deporte no marco do Plan de recuperación, transformación e resiliencia, financiado pola Unión Europea-NexGenerationEU, e se procede á súa convocatoria para o ano 2023 (código de procedemento DE401B).
Vicepresidencia Segunda e Consellería de Presidencia, Xustiza e Deportes — III. Outras disposicións — 03/05/2023

Advertido un erro na orde publicada no Diario Oficial de Galicia número 80, do 26 de abril de 2023, cómpre facer a seguinte corrección:
Na páxina 25628, no artigo 4.1, onde di:
«1. As entidades interesadas deberán achegar coa solicitude, segundo o disposto na base 8ª, a seguinte documentación:
a) Certificación do órgano colexiado competente da entidade deportiva (anexo III).
b) Memoria deportiva (anexo IV).
c) Acreditación da representación, de ser o caso (anexo IX)».
Debe dicir:
«1. As entidades interesadas deberán achegar coa solicitude, segundo o disposto na base 9ª, a seguinte documentación:
a) Certificación emitida polo/a secretario/a da entidade deportiva solicitante ou persoa que teña atribuída a potestade para certificar, segundo o modelo do anexo III, na cal se faga constar o acordo do órgano colexiado competente da entidade deportiva polo cal se solicita a subvención para as actuacións que se pretenden executar ao abeiro desta orde.
b) Memoria deportiva e xustificativa da necesidade dos equipamentos para os cales solicitan subvención, asinada polo/a representante da entidade deportiva (anexo IV).
c) Acreditación da representación, de ser o caso (anexo IX).
d) Aceptación da cesión de datos entre as administracións implicadas, segundo o modelo do anexo X.
e) Declaración responsable relativa ao compromiso do cumprimento dos principios transversais establecidos no PRTR, segundo o modelo do anexo XI».
CORRECCIÓN DE ERROS. Resolución do 22 de marzo de 2023, da Secretaría Xeral da Emigración, pola que se aproban as bases reguladoras para a concesión, en réxime de concorrencia non competitiva, de subvencións para promover o autoemprego e a actividade emprendedora na Comunidade Autónoma galega das persoas emigrantes galegas retornadas, e se procede á súa convocatoria para o ano 2023 (código de procedemento PR937A).
Presidencia da Xunta de Galicia — III. Outras disposicións — 03/05/2023

Advertido un erro na dita resolución, publicada no Diario Oficial de Galicia número 71, do 13 de abril de 2023, é preciso facer a seguinte corrección:
Na páxina 23177, na alínea f) do artigo 8, onde di: «Este plan deberá ter informe da súa viabilidade económica e financeira de entidade independente, entre as cales figuran os/as axentes de emprego e desenvolvemento local e a Unidade de Galicia Emprende do Igape. Neste último caso, o informe solicitarase a través da aplicación establecida no enderezo da internet: http://www.tramita.igape.es (procedemento PE001)»; debe dicir: «Este plan deberá ter informe da súa viabilidade económica e financeira de entidade independente, entre as cales figuran as persoas axentes de emprego e desenvolvemento local e a Rede de polos de emprendemento e apoio ao emprego da Consellería de Promoción do Emprego e Igualdade. Neste último caso, o informe solicitarase á Dirección Xeral de Emprendemento e Apoio ao Emprego a través do seguinte enderezo web: https://polosemprendemento.gal/prog-retorna-emprend».
ORDE do 25 de abril de 2023 pola que se substitúen varios membros do Consello Galego de Seguridade e Saúde Laboral.
Consellería de Promoción do Emprego e Igualdade — II. Autoridades e persoal — 05/05/2023

A Lei 14/2007, do 30 de outubro, pola que se crea e regula o Instituto Galego de Seguridade e Saúde Laboral, regula no seu artigo 16 a composición e o procedemento de nomeamento das persoas vogais do Consello Galego de Seguridade e Saúde Laboral.
Conforme o previsto na devandita lei, a Confederación de Empresarios de Galicia (CEG) realizou proposta de designación e de cesamento.
En consecuencia, no exercicio das atribucións conferidas, de conformidade co disposto no artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
Artigo único. Substitución de vogais
Por proposta da Confederación de Empresarios de Galicia (CEG):
En calidade de titulares:
a) Disponse o cesamento de Jorge Somoza Lázare e Javier Martínez López.
b) Disponse o nomeamento de Javier Iglesias Sanjurjo e Purificación Martínez Cobas.
En calidade de suplentes:
a) Disponse o cesamento de Jesús Ovidio Pérez Reñones.
b) Disponse o nomeamento de Jaime Villaverde Hevia.
Disposición derradeira única. Entrada en vigor
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de abril de 2023
ACORDO do 2 de maio de 2023 para dar cumprimento ao previsto no punto quinto da Instrución 4/2011, do 24 de marzo, da Xunta Electoral Central (BOE número 74, do 28 de marzo), de interpretación do artigo 66 da Lei orgánica do réxime electoral xeral no relativo a recursos contra os plans de cobertura informativa da campaña electoral.
Xunta Electoral Provincial da Coruña — III. Outras disposicións — 04/05/2023

«En cumprimento do previsto no punto quinto da Instrución 4/2011, do 24 de marzo, da Xunta Electoral Central (XEC), de interpretación do artigo 66 da Lei orgánica do réxime electoral xeral (LOREX) no relativo a recursos contra os plans de cobertura informativa da campaña electoral, disponse a publicación, no
Diario Oficial de Galicia,
da comunicación do director xeral da Corporación Radio e Televisión de Galicia, do 2 de maio de 2023, en relación co Plan de cobertura dos medios de comunicación públicos da Corporación Radio e Televisión de Galicia, Televisión de Galicia e Radio Galega, relativo ás eleccións locais convocadas para o 28 de maio e que inclúe a previsión de debates e entrevistas que se realizarán coas forzas políticas, e que emitirán ambos os medios, con indicación da data e da hora de emisión, entidades políticas ás cales se convida e a súa duración, así como os programas específicos de natureza electoral.
De conformidade co establecido na mencionada instrución, as entidades políticas afectadas poderán examinar a dita programación nas dependencias desta xunta electoral provincial, no prazo preclusivo dun día desde a publicación do acordo, e formular as reclamacións ou os recursos que xulguen pertinentes.
Así mesmo, independentemente do anterior, acórdase notificárllelo aos representantes das candidaturas proclamadas con dereito a emisión, vía correo electrónico e con remisión do plan, co fin de que poidan ter coñecemento del e, de ser o caso, formular as reclamacións ou recursos que xulguen oportunos no indicado prazo dun día contado desde a publicación do acordo no
Diario Oficial de Galicia
.
Este acordo publicarase no
Diario Oficial de Galicia
en virtude do disposto no artigo 18.6 da LOREX e no punto quinto da referida Instrución 4/2011».
A Coruña, 2 de maio de 2023
RESOLUCIÓN do 18 de abril de 2023 pola que se publica a rectificación do plan de estudos de grao en Enxeñaría Mecánica.
Universidade de Vigo — III. Outras disposicións — 02/05/2023

Advertido un erro na Resolución do 8 de febreiro de 2023, da Universidade de Vigo, pola que se publica a modificación do plan de estudos de grao en Enxeñaría Mecánica (DOG número 33, do 16 de febreiro), esta reitoría
Publicar a rectificación da citada resolución, na páxina 14200, onde di:
Debe dicir:
Vigo, 18 de abril de 2023
ACORDO do 3 de maio de 2023 para dar cumprimento ao previsto no punto quinto da Instrución 4/2011, do 24 de marzo, da Xunta Electoral Central (BOE núm. 74, do 28 de marzo), de interpretación do artigo 66 da Lei orgánica do réxime electoral xeral no relativo a recursos contra os plans de cobertura informativa da campaña electoral.
Xunta Electoral Provincial da Coruña — III. Outras disposicións — 05/05/2023

«En cumprimento do previsto no punto quinto da Instrución 4/2011, do 24 de marzo da Xunta Electoral Central (XEC), de interpretación do artigo 66 de Lei orgánica do réxime electoral xeral (LOREX) no relativo a recursos contra os plans de cobertura informativa da campaña electoral, disponse a publicación, no
Diario Oficial de Galicia
, da comunicación do director do Centro Territorial da Corporación de Radio y Televisión Española en Galicia, en relación co Plan de cobertura informativa da Corporación de RTVE Galicia para as eleccións convocadas para o próximo día 28 de maio de 2023 e que inclúe a previsión de informativos territoriais e entrevistas que se realizarán coas forzas políticas, e que emitirán ambos os medios, con indicación da data e da hora de emisión, entidades políticas ás cales se convida e a súa duración.
De conformidade co establecido na mencionada instrución, as entidades políticas afectadas poderán examinar a dita programación nas dependencias desta xunta electoral provincial, no prazo preclusivo dun día desde a publicación do acordo, e formular as reclamacións ou os rec+ursos que xulguen pertinentes.
Así mesmo, independentemente do anterior, acórdase notificárllelo aos representantes das candidaturas proclamadas, vía correo electrónico e con remisión do plan, co fin de que poidan ter coñecemento del e, de ser o caso, formular as reclamacións ou recursos que xulguen oportunos no indicado prazo dun día contado desde a publicación do acordo no
Diario Oficial de Galicia
».
A Coruña, 3 de maio de 2023
RESOLUCIÓN do 25 de abril de 2023 pola que se dá publicidade da resolución de concesión das axudas ás agrupacións empresariais innovadoras emerxentes (clústeres emerxentes) na Comunidade Autónoma de Galicia (código de procedemento IG410A).
Instituto Galego de Promoción Económica — III. Outras disposicións — 05/05/2023

Mediante a Resolución do 7 de novembro de 2022 (DOG núm. 216, do 14 de novembro) publicáronse as bases reguladoras das axudas ás agrupacións empresariais innovadoras emerxentes (clústeres emerxentes) na Comunidade Autónoma de Galicia e convocáronse en réxime de concorrencia competitiva.
As ditas bases establecen no seu artigo 14.3 que a resolución será obxecto de publicación no
Diario Oficial de Galicia
e na páxina web do Igape no enderezo https://www.igape.gal/gl/oficinavirtual, ao cal se remitirá desde o texto publicado no DOG.
Na súa virtude e de conformidade coas facultades que teño conferidas,
Primeiro. Anunciar a publicación do texto completo da resolución definitiva do 10 de abril de 2023, de concesión das axudas do Igape ás agrupacións empresariais innovadoras emerxentes (clústeres emerxentes) na Comunidade Autónoma de Galicia, no enderezo https://www.igape.gal/es/resoluciones-definitivas. O texto completo da resolución non se publica no DOG na súa integridade en virtude da cautela prevista no artigo 46 da Lei 39/2015, do 1 de outubro, do procedemento administrativo común das administracións públicas.
Habilítase un prazo de 10 días naturais para que os interesados accedan á oficina virtual do Igape, no enderezo https://www.igape.gal/es/resoluciones-definitivas, utilizando o seu NIF e o código IDE do expediente, para descargar a súa resolución individual. Transcorrido o devandito prazo desde a posta á disposición da resolución individual sen que se acceda ao seu contido entenderase rexeitada.
Segundo. As resolucións individuais, segundo o establecido no punto primeiro, esgotan a vía administrativa e contra elas poderá interporse recurso contencioso-administrativo ante os xulgados do contencioso-administrativo de Santiago de Compostela, no prazo de dous meses contados a partir do día seguinte ao acceso á resolución individual, ou desde que se entenda rexeitada polo transcurso de dez días naturais desde a súa posta á disposición sen que se accedese ao seu contido. Non obstante, previamente poderá interpor un recurso de reposición ante a persoa titular da Dirección Xeral do Igape, dentro do prazo dun mes contado a partir do día seguinte ao acceso á resolución individual, ou desde que se entenda rexeitada polo transcurso de dez días naturais desde a súa posta á disposición sen que se accedese ao seu contido.
Santiago de Compostela, 25 de abril de 2023
RESOLUCIÓN do 25 de abril de 2023 pola que se anuncia a publicación do Informe de fiscalización sobre as medidas adoptadas no ámbito autonómico para a implementación do Plan de recuperación, transformación e resiliencia, exercicio 2021-2022.
Consello de Contas de Galicia — III. Outras disposicións — 05/05/2023

De conformidade co disposto no artigo 19 da Lei 6/1985, do 24 de xuño, do Consello de Contas, anúnciase a aprobación e publicación polo Pleno do Consello de Contas de Galicia, con data 24 de abril de 2023, do seguinte informe:
– 1502022-06. Informe de fiscalización sobre as medidas adoptadas no ámbito autonómico para a implementación do Plan de recuperación, transformación e resiliencia, exercicio 2021-2022.
A ligazón para acceder ao texto completo do informe é a seguinte:
https://www.ccontasgalicia.es/gl/menus-consello/fiscalizacion/informes
Santiago de Compostela, 25 de abril de 2023
RESOLUCIÓN do 25 de abril de 2023, da Dirección Xeral de Ordenación e Innovación Educativa, pola que se fai pública a convocatoria para a autorización dos centros públicos integrados, institutos de educación secundaria e centros integrados de formación profesional da Comunidade Autónoma de Galicia para a participación no Programa de cursos para a formación complementaria en linguas estranxeiras do alumnado (Cuale) para o curso 2023/24.
Consellería de Cultura, Educación, Formación Profesional e Universidades — III. Outras disposicións — 05/05/2023

Co obxecto de realizar a convocatoria para o curso 2023/24 de autorización do Programa de cursos para a formación complementaria en linguas estranxeiras do alumnado (Cuale) nos centros públicos integrados, institutos de educación secundaria e centros integrados de formación profesional da Comunidade Autónoma de Galicia, esta dirección xeral resolve anunciar:
Primeiro. Que a regulación e convocatoria de autorización do Programa de cursos para a formación complementaria en linguas estranxeiras do alumnado (Cuale) para o curso 2023/24 estará dispoñible no portal educativo da Consellería de Cultura, Educación, Formación Profesional e Universidades, http://www.edu.xunta.gal/portal
Segundo. Os centros que desexen implantar o programa Cuale deberán facer a correspondente solicitude en liña completando o formulario electrónico dispoñible na aplicación a que se accede na ligazón http://www.edu.xunta.es/programaseducativos, no programa correspondente Cuale.
Terceiro. Que o prazo de presentación de solicitudes comezará o día seguinte ao da publicación deste anuncio no
Diario Oficial de Galicia
e rematará o día 10 de xuño de 2023.
Santiago de Compostela, 25 de abril de 2023
ORDE do 21 de abril de 2023 pola que se autoriza a inclusión da Escola de Música da Banda Unión Musical de Tenorio no Rexistro de Escolas de Música e Danza da Comunidade Autónoma de Galicia.
Consellería de Cultura, Educación, Formación Profesional e Universidades — III. Outras disposicións — 05/05/2023

A representación da Asociación Banda de Música Unión Musical de Tenorio solicita a inscrición da Escola de Música da Banda Unión Musical de Tenorio no Rexistro de Escolas de Música e Danza da Comunidade Autónoma de Galicia, de conformidade coa Orde do 11 de marzo de 1993, que regula as condicións de creación e funcionamento destas escolas.
Logo de realizar os trámites que establece a normativa vixente, a Xefatura Territorial de Pontevedra achega o expediente cos correspondentes informes.
Por isto, por proposta da Dirección Xeral de Centros e Recursos Humanos,
Artigo 1. Inscrición no Rexistro de Escolas de Música
Autorizar a inclusión no Rexistro de Escolas de Música e Danza da Comunidade Autónoma de Galicia da escola de música que se sinala:
Artigo 2. Réxime xurídico
Esta escola queda sometida ao réxime de escolas de música e danza, segundo o establecido na Orde do 11 de marzo de 1993 e aos servizos de inspección correspondentes.
Artigo 3. Revisión da autorización
O centro deberá solicitar a oportuna revisión da inscrición cando teña que modificarse calquera dos datos sinalados nesta orde.
Disposición derradeira primeira. Recursos
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia.
Santiago de Compostela, 21 de abril de 2023
RESOLUCIÓN do 25 de abril de 2023, da Dirección Xeral de Ordenación e Innovación Educativa, pola que se fai pública a convocatoria para a incorporación de novas seccións bilingües en centros sostidos con fondos públicos de ensino non universitario para o curso 2023/24.
Consellería de Cultura, Educación, Formación Profesional e Universidades — III. Outras disposicións — 05/05/2023

Co obxecto de realizar a convocatoria de autorización de novas seccións bilingües en centros sostidos con fondos públicos de ensino non universitario para o curso 2023/24, esta dirección xeral
Primeiro. Que a regulación e convocatoria de incorporación de novas seccións bilingües para o curso 2023/24 estará dispoñible no portal educativo da Consellería de Cultura, Educación, Formación Profesional e Universidades, http://www.edu.xunta.gal/portal
Segundo. Que os centros que desexen impartir o programa de seccións bilingües deberán facer a correspondente solicitude en liña completando o formulario electrónico dispoñible na aplicación a que se accede na ligazón http://www.edu.xunta.gal/programaseducativos
Terceiro. Que o prazo de presentación de solicitudes comezará o día seguinte ao da publicación deste anuncio no Diario Oficial de Galicia e rematará o día 31 de maio de 2023.
Santiago de Compostela, 25 de abril de 2023
ORDE do 21 de abril de 2023 pola que se autoriza a inclusión da escola de música Escola da Banda de Música Popular de Tui no Rexistro de Escolas de Música e Danza da Comunidade Autónoma de Galicia.
Consellería de Cultura, Educación, Formación Profesional e Universidades — III. Outras disposicións — 05/05/2023

A representación da Asociación Banda de Música Popular de Tui solicita a inscrición da escola de música Escola da Banda de Música Popular de Tui no Rexistro de Escolas de Música e Danza da Comunidade Autónoma de Galicia, de conformidade coa Orde do 11 de marzo de 1993, que regula as condicións de creación e funcionamento destas escolas.
Logo de realizar os trámites que establece a normativa vixente, a Xefatura Territorial de Pontevedra achega o expediente cos correspondentes informes.
Por isto, por proposta da Dirección Xeral de Centros e Recursos Humanos,
Artigo 1. Inscrición no Rexistro de Escolas de Música
Autorizar a inclusión no Rexistro de Escolas de Música e Danza da Comunidade Autónoma de Galicia da escola de música que se sinala:
Artigo 2. Réxime xurídico
Esta escola queda sometida ao réxime de escolas de música e danza, segundo o establecido na Orde do 11 de marzo de 1993 e aos servizos de inspección correspondentes.
Artigo 3. Revisión da autorización
O centro deberá solicitar a oportuna revisión da inscrición cando teña que modificarse calquera dos datos sinalados nesta orde.
Disposición derradeira primeira. Recursos
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 123 e 124 da Lei 39/2015, do 1 de outubro, do procedemento administrativo común das administracións públicas, ou ben, directamente, recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Disposición derradeira segunda. Entrada en vigor
Esta orde entrará en vigor o día seguinte ao da súa publicación no
Diario Oficial de Galicia.
Santiago de Compostela, 21 de abril de 2023
RESOLUCIÓN do 25 de abril de 2023, da Secretaría Xeral de Medios, pola que se amplía o crédito destinado ás axudas económicas dirixidas a empresas que realicen publicacións periódicas escritas integramente en galego.
Presidencia da Xunta de Galicia — III. Outras disposicións — 05/05/2023

O 20 de xaneiro de 2023, publicouse no Diario Oficial de Galicia a Resolución do 29 de decembro de 2022, da Secretaría Xeral de Medios, pola que se aproban as bases reguladoras para a concesión de axudas económicas, en réxime de concorrencia non competitiva, dirixidas a empresas que realicen publicacións periódicas escritas integramente en galego e se convocan para o ano 2023, mediante tramitación anticipada de gasto (código de procedemento PR858A).
O artigo 2 desta resolución establece a contía inicial dos créditos destinados a financiar estas axudas con cargo á aplicación orzamentaria 04.20.461A.470.0, sen prexuízo de ulteriores variacións producidas como consecuencia dunha maior dispoñibilidade orzamentaria.
Na data actual, e coa finalidade de manter esta acción de fomento en niveis adecuados, cómpre ampliar o importe do crédito asignado a esta axuda, con cargo á aplicación orzamentaria 04.20.151A.470.0.
Polo exposto e en uso das facultades que teño atribuídas,
Artigo 1. Ampliación de crédito
Amplíase o crédito destinado ás axudas económicas dirixidas a empresas que realicen publicacións periódicas escritas integramente en galego en 160.000,00 euros, con cargo á aplicación orzamentaria 04.20.151A.470.0. O importe total destinado ao financiamento destas axudas é de 200.000,00 euros.
Artigo 2. Prazo de presentación de solicitudes
A presente modificación non afecta o prazo establecido na referida resolución para a presentación de solicitudes.
Artigo 3. Réxime de recursos
Contra esta resolución poderá interpoñerse, con carácter potestativo, recurso de reposición ante o mesmo órgano que ditou a resolución, no prazo dun mes contado a partir do día seguinte ao da súa publicación no Diario Oficial de Galicia.
Alternativamente, poderá interpoñerse recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da súa publicación no Diario Oficial de Galicia.
Disposición derradeira única. Entrada en vigor
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de abril de 2023
RESOLUCIÓN do 27 de abril de 2023, conxunta da Intervención Xeral da Comunidade Autónoma de Galicia e da Dirección da Axencia Tributaria de Galicia, pola que se acorda a anulación e baixa en contabilidade de todas aquelas liquidacións que se encontren en período executivo e das cales resulte unha débeda pendente de recadar de importe inferior a tres euros.
Consellería de Facenda e Administración Pública — III. Outras disposicións — 05/05/2023

O artigo 2 da Orde do 22 de decembro de 2005 que desenvolve o artigo 23.5 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, en canto á anulación e baixa en contabilidade de determinadas débedas, prevé a anulación e baixa en contabilidade de todas aquelas liquidacións que se encontren en período executivo e das cales resulte unha débeda pendente de recadar inferior a tres euros.
En virtude do exposto, a Intervención Xeral da Comunidade Autónoma de Galicia e a Dirección da Axencia Tributaria de Galicia teñen a ben establecer o seguinte:
Disposición única. Anulación e baixa en contabilidade de todas aquelas liquidacións que se encontren en período executivo das cales resulte una débeda pendente de recadar por importe inferior a tres euros
Primeiro. Anularanse e daranse de baixa en contabilidade todas aquelas liquidacións practicadas pola Axencia Tributaria de Galicia das cales resulte unha débeda pendente en período executivo por importe inferior a tres euros. Para tal efecto, a Axencia para a Modernización Tecnolóxica de Galicia (en diante, Amtega) desenvolverá a aplicación informática que permita a baixa en conta das referidas liquidacións.
Segundo. Anularanse e daranse de baixa en contabilidade todas aquelas liquidacións practicadas polos órganos da Administración xeral da Xunta de Galicia, entidades públicas instrumentais e demais entes públicos, cuxa competencia de recadación en período executivo teñan asumido os órganos de recadación da Axencia Tributaria de Galicia e das cales resulte una débeda pendente de recadar en período executivo inferior a tres euros. A Amtega executará a aplicación informática que permite a baixa en conta das referidas liquidacións.
Como resultado do proceso anterior, as delegacións da Axencia Tributaria de Galicia obterán da Amtega e remitirán ao respectivo órgano que practicou a xestión unha relación das que fosen anuladas de acordo cos criterios establecidos.
Disposición transitoria
As actuacións previstas nesta resolución efectuaranse en relación coas liquidacións das cales resulte unha débeda pendente de recadar en período executivo inferior a tres euros en 31 de decembro de 2022.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 27 de abril de 2023
RESOLUCIÓN do 24 de abril de 2023, da Dirección Xeral de Formación Profesional, pola que se designan os membros e se fai pública a composición do tribunal que elaborará, supervisará e avaliará a proba que substitúe o requisito da titulación de educación secundaria obrigatoria para o acceso ás ensinanzas deportivas de grao medio para o curso 2023/24.
Consellería de Cultura, Educación, Formación Profesional e Universidades — III. Outras disposicións — 04/05/2023

A Resolución da Dirección Xeral de Formación Profesional, do 4 de abril de 2023, pola que se convocan probas de acceso ás ensinanzas deportivas para o curso 2023/24 (DOG do 20 de abril), establece que o tribunal que elaborará, supervisará e avaliará a proba que substitúe o requisito da titulación de educación secundaria obrigatoria será designado pola persoa titular da Dirección Xeral de Formación Profesional.
De conformidade co establecido na citada Resolución do 4 de abril de 2023,
Primeiro. Designar os membros do tribunal que elaborará, supervisará e avaliará a proba que substitúe o requisito da titulación de educación secundaria obrigatoria para o acceso ás ensinanzas deportivas de grao medio para o curso 2023/24 e facer pública a súa composición, que é a que figura no anexo desta resolución.
Segundo. Os membros deste tribunal terán dereito a percibir asistencias, de acordo co establecido no capítulo IV do Decreto 144/2001, do 7 de xuño (DOG do 25 de xuño).
Terceiro. Esta resolución entrará en vigor o día seguinte ao da súa publicación no
Diario Oficial de Galicia.
Santiago de Compostela, 24 de abril de 2023
EXTRACTO da Orde do 21 de abril de 2023 pola que se establecen as bases reguladoras do VI Premio CGAC de investigación e ensaio sobre arte contemporánea e se convoca para o ano 2023 (código de procedemento CT143A).
Consellería de Cultura, Educación, Formación Profesional e Universidades — III. Outras disposicións — 04/05/2023

BDNS (Identif.): 691619.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo pode consultarse na Base de datos nacional de subvencións (http://www.pap.minhap.gob.es/bdnstrans).
Primeiro. Beneficiarias
Pode participar no Premio CGAC de investigación e ensaio sobre arte contemporánea, calquera persoa física, maior de idade, que presente un texto inédito en galego, relacionado con labores de investigación e produción de pensamento en arte contemporánea.
Segundo. Obxecto e finalidade
Tendo en conta a escaseza actual de canles especializadas en Galicia para publicar textos sobre arte contemporánea, o Premio CGAC de investigación e ensaio sobre arte contemporánea, ten por obxecto contribuír á investigación e produción de pensamento en arte contemporánea a través da presentación de traballos que sexan inéditos e redactados en lingua galega.
Terceiro. Bases reguladoras
Orde do 21 de abril de 2023 pola que se establecen as bases reguladoras do VI Premio CGAC de investigación e ensaio sobre arte contemporánea e se convoca para o ano 2023 (http://cgac.xunta.gal/).
Cuarto. Contía
Outorgarase un só premio por un importe de tres mil euros (3.000,00 €).
Quinto. Prazo de presentación de solicitudes
O prazo de presentación de solicitudes finaliza o 29 de setembro de 2023.
Santiago de Compostela, 21 de abril de 2023